
ACORD 21/2007, DE 10 DE GENER, DEL PLE DEL CONSELL DE L’AUDIOVISUAL DE CATALUNYA

Expedient núm. 236/2006-S  TELEVISIÓ DE CATALUNYA, SA (Freixenet)

Antecedents

1. El 27 de Novembre de 2006, TVC,SA va emetre, per TV3, un espai que adoptava el format d’autopromoció de la cadena per anunciar la primera emissió del tradicional espot de Nadal de Freixenet. En aquest espai es pot veure com, mitjançant una pantalla que incorporava una franja horitzontal inferior en la qual es sobreimpressionava el logotip de TV3, apareixia el text “Estrena dimecres a 21.30” i el nom del producte anunciat “Carta Nevada Freixenet”. Simultàniament, una veu en off informa: “Dimecres a la nit viurem un somni amb Gwyneth Paltrow i Ángel Corella. Dimecres  a la nit estrena a TV3”.

2. Com a conseqüència d’aquets fets, i de conformitat amb el que disposa l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, el Ple del Consell de l’Audiovisual de Catalunya, en la sessió del 13 de desembre de 2006, va adoptar l’Acord 331/2006, mitjançant el qual s’obria un període d’informació prèvia a fi de donar audiència a l’operador Televisió de Catalunya, SA, per tal que en el termini màxim de cinc dies hàbils formulés les al·legacions oportunes. 

3. El 29 de desembre de 2006 ha tingut entrada en aquest Consell un escrit que signa el senyor Ramon Rovira i Pol, director de comunicació, màrqueting i relacions institucionals, actuant en nom i representació de Televisió de Catalunya, SA, en el qual es fan les al·legacions següents:

«S’ha notificat a TV l’acord d’obertura del període d’informació prèvia en l’expedient sancionador 236/06-S, per causa de l’emissió d’un espai relacionat amb l’espot de Nadal de la marca “Carta Nevada Freixenet” i la possibilitat de que tal espai pugui induir a confusió al telespectador. A fi i efecte de donar compliment al tràmit d’audiència conferit, li efectuo les següents  consideracions: 
L’esmentat espai es va incloure dins el bloc publicitari, concretament entre l’espot d’ONO i la careta de tancament del bloc de publicitat. Aquesta circumstància dona compliment, al nostre entendre, a l’obligació de separar clarament els blocs publicitaris de la programació. Altra qüestió seria la referent al contingut de l’espot quan a la seva trama. Freixenet és una empresa que contracta anualment, per Nadal, un espot que per les seves característiques s’ha convertit en un clàssic, que la majoria de l’audiència coneix i està acostumat a visionar cada any per aquestes dates. Aquesta percepció justifica que, tot i tractar-se d’un espot publicitari, pugui ser objecte de determinats tractaments que, sense perdre els seu caràcter publicitari, s’adeqüin a les característiques pròpies d’altres generes televisius. Entenem que en aquest cas concret no existeix risc de confusió. Un cas similar seria el de la promoció ja fa anys de la “pel·lícula sense interrupcions”, que es vinculava a una marca comercial (Nestlè)».

Fonaments 

1. Al·lega l’interessat que la percepció que es te de l’espot nadalenc de Freixenet, justifica que, tot i tractar-se d’un espot publicitari, pugui ser objecte de determinats tractaments amb les característiques pròpies d’altres generes televisius, sense perdre el seu caràcter publicitari. 

L’interessat aporta una justificació subjectiva mancada absolutament de recolzament legal, atès que la normativa que regula la matèria no preveu cap supòsit d’exclusió dels requisits legals per tal d’identificar els espots publicitaris, en atenció les seves característiques o al fet que siguin considerats “un clàssic”.
2. L’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres, estableix que «La publicidad y la televenta deberán ser facilmente identificables y diferenciarse claramente de los programas, a través de medios ópticos o acústicos».

El format utilitzat en l’espai  objecte d’aquest expedient, pot induir a confusió a les persones teleespectadores atès que, encara que sembla que es tracta d’una autopromoció d’un programa del mateix canal de televisió, en realitat s’està publicitant la primera emissió del tradicional espot de Nadal de Freixenet. Per tant, aquest format d’autopromoció utilitzat pel canal de televisió per emetre aquest espai publicitari no respecta la obligació legal d’identificar fàcilment la publicitat i de diferenciar-la clarament dels programes, la qual cosa pot vulnerar allò que preveu l’article 20 de la Llei de l’Estat 25/1994, de 12 de juliol, que considera una infracció greu la contravenció de les obligacions establertes, entre d’altres, en l’article 11 esmentat.  
DE CONFORMITAT amb el que disposa l’article 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, en relació amb l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya.

El Ple del Consell de l'Audiovisual de Catalunya, ha adoptat els següents:
ACORDS

1. Desestimar les al·legacions que va presentar el senyor Ramon Rovira i Pol, director de comunicació, màrqueting i relacions institucionals, actuant en nom i representació de Televisió de Catalunya, SA, de conformitat amb el que es desprèn als fonaments del present acord.

2. Incoar un procediment sancionador a l’operador Televisió de Catalunya, SA per l’emissió el 27 de Novembre de 2006 per TV3, d’un espai que adoptava el format d’autopromoció de la cadena per anunciar la primera emissió del tradicional espot de Nadal de Freixenet, fet susceptible de constituir una infracció  de l’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres (Exp. 236-06-S).

3. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’Area jurídica del Consell de l’Audiovisual de Catalunya.

4. Fer avinent que podran acordar-se, en qualsevol moment de la tramitació d’aquest procediment, les mesures de caràcter provisional que s’escaiguin  per assegurar l’eficàcia de la resolució que pugui recaure.

5.  Notificar aquests acords a l’operador  Televisió de Catalunya, SA.

Barcelona, 10 de gener de 2007
Josep M. Carbonell i Abelló                              Rafael  Jorba i Castellvi

President                                                          Conseller secretari

